b'\n_START_ARTICLE_\nAlbaania lekk\n_START_PARAGRAPH_\nLekk (albaania keeles lek) on Albaania raha\xc3\xbchik._NEWLINE_1 lekk jaguneb 100 qindariks, mis ei ole aga k\xc3\xa4ibel. K\xc3\xa4ibel on 100-, 200-, 500-, 1000- ja 5000-lekised pangat\xc3\xa4hed (2003)._NEWLINE_Albaania leki valuutakood ISO 4217 on ALL ja numberkood on 008._NEWLINE_Raha\xc3\xbchik nimetati Lek\xc3\xab Dukagjini j\xc3\xa4rgi, kes elas 15. sajandil, oli Skanderbegi kaasaegne ja juhtis p\xc3\xa4rast viimase surma v\xc3\xb5itlust Osmanite riigi vastu, kuid p\xc3\xa4rast tema surma sai Albaania osaks Osmanite riigist._NEWLINE_Albaania lekk v\xc3\xb5eti kasutusele 1926. Uued rahat\xc3\xa4hed v\xc3\xb5eti kasutusele 1947 ja 1957. 1965 toimus rahareform ja kasutusele v\xc3\xb5eti niinimetatud teine lekk, mis kehtib t\xc3\xa4nap\xc3\xa4evani, ehkki 1995-1996 v\xc3\xb5eti kasutusele uued rahat\xc3\xa4hed._NEWLINE_Albaania Panga kursi j\xc3\xa4rgi 12. juulil 2003 maksis 1 euro 134,12 lekki ja 1 USA dollar 118,35 lekki. 29. augusti 2010 seisuga maksis 100 lekki 11,4471 Eesti krooni . 21. sajandil on lekk USA dollari suhtes tunduvalt tugevnenud: dollar maksis 2000. aastal 143,709 lekki ja 2008. aastal 79,546 lekki.'